SZOMBATHELY MEGYEI JOGÚ VÁROS ÖNKORMÁNYZATA KÖZGYŰLÉSÉNEK

**36/2020. (XI. 4.)** **önkormányzati rendelete**

**a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. törvény 2. mellékletében kapott felhatalmazás alapján az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva a következőket rendeli el:

**1. §**

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII. 1.) önkormányzati rendelet (a továbbiakban: rendelet) 3. §-a a következő k) ponttal egészül ki:

*(E rendelet alkalmazásában:)*

„k) gondozási szükséglet: a gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól szóló 36/2007. (XII.22.) SZMM rendelet 3. számú melléklete szerinti „Értékelő adatlap” alapján megállapított szükséglet.”

**2. §**

A rendelet Harmadik rész III. Fejezete helyébe a következő fejezet lép:

**„III. Fejezet**

**Nyugdíjas Bérlők Házában történő elhelyezés rendje**

**16. §** (1) A Karmelita u. 2/C. szám alatti Nyugdíjas Bérlők Házában lévő lakásokban bérlőként a polgármester által kijelölt, öregségi nyugdíjkorhatárt elérő nyugdíjas, továbbá megváltozott munkaképességű személyek pénzbeli ellátásában részesülő – akinek újabb felülvizsgálta csak állapotváltozás esetén szükséges, és legalább 55. életévét betöltötte - igénylő helyezhető el.

(2) A bérbeadásnál azt az igénylőt kell előnyben részesíteni,

a) aki gondozási szükséglettel rendelkezik,

aa) gondozási szükséglettel rendelkező több igénylő esetén, akinek a gondozási szükséglete nagyobb mértékű,

ab) azonos mértékű gondozási szükséglettel rendelkező több igénylő esetén, aki magasabb használatbavételi díj megfizetését vállalja,

b) gondozási szükséglettel nem rendelkező több igénylő esetén, aki magasabb összegű használatbavételi díj megfizetését vállalja.

(3) A (2) bekezdés a) pontja esetében az igénylő akkor részesíthető előnyben, amennyiben a tárgyévet megelőző évben nyilvántartásba vett és elhelyezésre még nem kerülő igénylők által vállalt használatbavételi díjak átlagának legalább 50 %-át megajánlja használatbavételi díjként.

(4) A polgármester a (3) bekezdésben meghatározott összeget minden év január 31. napjáig a város honlapján közzéteszi.

(5) A Nyugdíjas Bérlők Házában elhelyezésre kerülő bérlővel határozatlan idejű bérleti jogviszony létesíthető. A bérlő a lakásbérleti szerződés fennállása alatt köteles életvitelszerűen a lakásban lakni.

(6) A lakás visszaadása esetén a bérlő a 33. § (2) bekezdése szerinti pénzbeli térítésre jogosult.

**3. §**

Ez a rendelet a kihirdetését követő napon lép hatályba.

**4. §**

E rendelet rendelkezéseit a hatálybalépéskor folyamatban lévő eljárásokban is alkalmazni kell.

|  |  |
| --- | --- |
|  **/: Dr. Nemény András:/** | **/: Dr. Károlyi Ákos :/** |
| **polgármester** | **jegyző** |

A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.

Szombathely, 2020. november 4.

                                                                                               (: Dr. Károlyi Ákos :)

                                                                                                           jegyző